Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне**

**биржа саудасы мәселелері бойынша**

**өзгерістер мен толықтырулар енгізу туралы**

1-бап. Қазақстан Республикасының мынадай заңнамалық актілеріне өзгерістер мен толықтырулар енгізілсін:

1. Қазақстан Республикасының 2015 жылғы 29 қазандағы Кәсіпкерлік кодексіне:

1) 24-баптың 4-тармағы мынадай мазмұндағы 14) тармақшамен толықтырылсын:

«14) тауар биржаларының қызметі.»;

2) 174-бап мынадай мазмұндағы 13) тармақшамен толықтырылсын:

«13) міндетті түрде өткізілуі Қазақстан Республикасының заңнамасында көзделген тауарды биржалық немесе өзге де орталықтандырылған сауда-саттықтарда өткізуден негізсіз бас тарту.».

2. Қазақстан Республикасының 2017 жылғы 27 желтоқсандағы «Жер қойнауы және жер қойнауын пайдалану туралы» Кодексіне:

1) 131-бапта:

1-тармақтың 4) тармақшасы мынадай редакцияда жазылсын:

«4) тауар биржаларында биржалық тауарды сатып алушы ретінде;»;

1-тармақтың үшінші абзацы мынадай редакцияда жазылсын:

«Көмірсутектерді барлау немесе өндіру жөніндегі операцияларды жүргізу кезінде жер қойнауын пайдаланушы пайдаланатын биржалық тауарларды сатып алу Қазақстан Республикасының тауар биржалары туралы заңнамасына сәйкес тауар биржалары арқылы жүзеге асырылады.»;

2) 179-бапта:

1-тармақтың 5) тармақшасы мынадай редакцияда жазылсын:

«5) тауар биржаларында биржалық тауарды сатып алушы ретінде;»;

1-тармақтың алтыншы абзацы мынадай редакцияда жазылсын:

«Уран өндіру жөніндегі операцияларды жүргізу кезінде жер қойнауын пайдаланушы пайдаланатын биржалық тауарларды сатып алу Қазақстан Республикасының тауар биржалары туралы заңнамасына сәйкес тауар биржалары арқылы жүзеге асырылады.»;

3) 213-бапта:

1-тармақтың 5) тармақшасы мынадай редакцияда жазылсын:

«5) тауар биржаларында биржалық тауарды сатып алушы ретінде;»;

мынадай мазмұндағы 1-тармақтың жетінші абзацымен толықтырылсын:

«Қатты пайдалы қазбаларды өндіру жөніндегі операцияларды жүргізу кезінде жер қойнауын пайдаланушы пайдаланатын биржалық тауарларды, сондай-ақ оның мердігерлерін сатып алу Қазақстан Республикасының Тауар биржалары туралы заңнамасына сәйкес тауар биржалары арқылы жүзеге асырылады.».

3. «Сауда қызметін реттеу туралы» 2004 жылғы 12 сәуірдегі Қазақстан Республикасының Заңына:

1) 1-баптың 16) тармақшасы мынадай редакцияда жазылсын:

«16) мамандандырылған электрондық сауда алаңы – экономикалық қызметтің бір сыныптағы тауарлары, бір түрдегі жұмыстары мен көрсетілетін қызметтері өткізілетін электрондық сауда алаңы немесе жер қойнауын пайдалану жөніндегі операцияларды жүргізу кезінде пайдаланылатын тауарлардың, жұмыстар мен көрсетілетін қызметтердің және олардың өндірушілерінің немесе интернеттің қазақстандық сегментінде орналасқан, жұмысы осындай тізілімнің жұмысымен үндестірілген өзге де электрондық сатып алу жүйелерінің тізілімін міндетті түрде қолдана отырып, тауарларды, жұмыстар мен көрсетілетін қызметтерді сатып алу бойынша жер қойнауын пайдаланушылар пайдаланатын электрондық сауда алаңы;»

2) 29-1-баптың 2-1-тармағы мынадай редакцияда жазылсын:

«2-1. Электрондық сауда алаңындағы электрондық коммерция инфрақұрылымы:

1) электрондық сауда алаңының электрондық саудаға қатысушыларға қойылатын ішкі талаптарын;

2) тауар, жұмыс және көрсетілетін қызмет үшін банктік төлем жүйелерін пайдалана отырып, қолма-қол ақшасыз есеп айырысу мүмкіндігін;

3) тауардың немесе көрсетілетін қызметтің жеткізілуін ұйымдастыруды немесе үйлестіруді;

4) сатып алушы мен сатушы арасындағы, оның ішінде тауарды қайтарып беру кезіндегі өзара есеп айырысуды қамтамасыз етуді;

5) сатып алу-сату шартын, қызметтер көрсету шартын электрондық құжаттар немесе электрондық хабарлар алмасу жолымен ақпараттық-коммуникациялық технологиялар арқылы жасасу мүмкіндігін беруді қамтиды.

Мамандандырылған электрондық сауда алаңдары қызметінің ерекшеліктері Қазақстан Республикасының заңнамасында белгіленеді.

Тауарларды, жұмыстар мен көрсетілетін қызметтерді сатып алу бойынша жер қойнауын пайдаланушылар пайдаланатын мамандандырылған электрондық сауда алаңдары қызметінің ерекшеліктерін уәкілетті орган Қазақстан Республикасының «Жер қойнауы және жер қойнауын пайдалану туралы» Кодексінде көзделген талаптарды ескере отырып белгілейді.»

4. «Тауар биржалары туралы» 2009 жылғы 4 мамырдағы Қазақстан Республикасының Заңына:

1) мазмұны мынадай редакцияда жазылсын:

«Осы Заң тауар биржаларының қызметі және биржалық сауданы жүзеге асыру процесінде туындайтын қоғамдық қатынастарды реттейді, тауар биржаларының олардың клирингтік орталықтарының ашық және тиімді жұмыс істеуін қамтамасыз ету, биржалық саудаға қатысушылардың құқықтарын және олардың арасындағы адал бәсекелестікті қорғау мақсатында Қазақстан Республикасының тауар биржалары туралы заңнамасының сақталуын реттеу және мемлекеттік бақылау тәртібін белгілейді.»;

2) 1-бапта:

2-1) және 3) тармақшалар мынадай редакцияда жазылсын:

«2-1) биржалық қамтамасыз ету – биржалық саудаға қатысушылар жасалатын биржалық мәмілелер бойынша өз міндеттемелерінің орындалуын қамтамасыз ету ретінде биржалық сауда-саттыққа қатысу үшін тауар биржасының клирингтік орталығына қайтарымды негізде енгізетін ақшалай қамтамасыз ету;»;

«3) биржалық сауда – Қазақстан Республикасының тауар биржалары туралы заңнамасына сәйкес биржалық сауда-саттықты электрондық нысанда өткізу, мәмілелерді тіркеу және ресімдеу арқылы тауар биржасында жүзеге асырылатын биржалық тауарлар мен мерзімдікелісімшарттарды өткізу жөніндегі кәсіпкерлік қызмет;»

7) тармақша мынадай редакцияда жазылсын:

«7) биржалық тауар – бірліктері барлық жағынан бірдей, ұқсас сипаттамаларға ие және ұқсас компоненттерден тұратын Еуразиялық экономикалық одақтың сыртқы экономикалық қызметінің бірыңғай тауар номенклатурасына енгізілген стандартталған біртекті тауар, бұл оларға әртүрлі өндірушілерден партиялардың толық өзара алмастырылу қасиетіне ие бірдей функцияларды орындауға мүмкіндік береді;»;

11-2) тармақша мынадай редакцияда жазылсын:

«11-2) қосарланған қарсы аукцион режимі – биржалық мәмілелер сатушылар мен сатып алушылар бәсекелестігі нәтижесінде анонимді түрде жасалатын, ал биржалық тауарға баға сұраныс пен ұсыныстың тепе-теңдігі деңгейінде белгіленетін сауда режимі;»;

14-2) тармақша мынадай редакцияда жазылсын:

«14-2) сақтандыру қоры – биржада жасалған мәмілелердің орындалуын қамтамасыз ету мақсатында биржа мүшелерінің міндетті жарналары есебінен тауар биржасының клирингтік орталығы қалыптастыратын ақша қоры;»;

16-1), 16-2) және 16-3) тармақшалар алып тасталсын;

3) мынадай мазмұндағы 2-1-баппен толықтырылсын:

«2-1-бап. Тауар биржасын реттеудің негізгі мақсаттары мен қағидаттары

1. Тауар биржасын реттеудің негізгі мақсаттары:

1) тауар биржаларының ашық және тиімді жұмыс істеуін қамтамасыз ету;

2) биржалық саудаға қатысушылардың құқықтарын қорғау және адал бәсекелестік;

3) биржада жасалған мәмілелердің орындалуын қамтамасыз ету болып табылады.

2. Тауар биржасын реттеудің негізгі қағидаттары:

1) биржалық қызметті жүзеге асырудың заңдылығы және сауданың сенімділігі;

2) биржалық саудаға қатысушылардың тең мүмкіндіктерін және жауапкершілігін қамтамасыз ету;

3) биржалық сауданың ашықтығы және ақпараттың қолжетімділігі болып табылады.»;

4) 3-бап мынадай редакцияда жазылсын:

«3-бап. Қазақстан Республикасы Үкіметінің тауар биржаларының қызметі саласындағы құзыреті

Қазақстан Республикасының Үкіметі тауар биржаларының қызметі саласындағы мемлекеттік саясаттың негізгі бағыттарын әзірлейді және конкурстық негізде әлеуметтік маңызы бар биржалық тауарлар тізбесіне енгізілген биржалық тауарлар саудасын жүзеге асыратын тауар биржаларының тізбесін айқындайды.»;

5) 4-бапта:

2-2) тармақша мынадай редакцияда жазылсын:

«2-2) биржалық тауарлардың тізбесін әзірлейді және бекітеді, оған мүдделі мемлекеттік органдармен келісім бойынша өзгерістер және (немесе) толықтырулар енгізеді;»;

мынадай мазмұндағы 2-3) және 10-6) тармақшалармен толықтырылсын:

«2-3) әлеуметтік маңызы бар биржалық тауарлардың тізбесін әзірлейді және бекітеді, оған мүдделі мемлекеттік органдармен келісім бойынша өзгерістер және (немесе) толықтырулар енгізеді;»;

«10-6) тауар биржасының мүшелері үшін кіру мүшелік жарналарының және тауар биржасы белгілейтін биржалық сауда-саттыққа қатысқаны үшін төлемдердің ең жоғары мөлшерін белгілейді;»;

6) 4-3-бап мынадай мазмұндағы 1-1), 2-1) және 3-1) тармақшалармен толықтырылсын:

«1-1) клирингтік орталықтар мен биржалық брокерлердің тізбесін жүргізеді, сондай-ақ оны өзінің интернет-ресурсында орналастырады;

2-1) биржалық сауда-саттықтың жосықсыз қатысушыларының тізілімін жүргізеді;

3-1) тауар биржасын әлеуметтік маңызы бар биржалық тауарлар тізбесіне енгізілген биржалық тауарлармен сауданы жүзеге асыратын тауар биржаларының тізбесіне енгізуге және алып тастауға бастамашылық жасайды;».

7) 5-бап жаңа редакцияда жазылсын:

«5-бап. Тауар биржалары саласындағы субъектілердің қызметін бақылау

1. Тауар биржаларының, клирингтік орталықтардың және биржалық брокерлердің қызметін лицензиялау осы Заңның ережелерін ескере отырып, Қазақстан Республикасының рұқсаттар және хабарламалар туралы заңнамасында белгіленген тәртіппен жүзеге асырылады.

2. Тауар биржасы биржалық есептілік орталығын монополияға қарсы органда орналастыруды қамтамасыз етуге міндетті.

3. Монополияға қарсы орган Қазақстан Республикасының Әкімшілік құқық бұзушылық туралы заңнамасында көзделген мерзімді қоспағанда, тауар биржасы, брокер мен клирингтік орталық лицензиясының қолданылуын:

1) Қазақстан Республикасының Тауар биржалары туралы заңнамасында көзделген талаптарды жүйелі түрде (қатарынан күнтізбелік он екі ай ішінде екі және одан да көп рет) бұзған және (немесе) монополияға қарсы органның нұсқамаларын жоймаған;

2) тауар биржасының, брокердің және клирингтік орталықтың біліктілік талаптарын сақтамаған;

3) тауар биржасының, брокердің және клирингтік орталықтың қызметін алты және одан да көп ай ішінде жүзеге асырмаған;

4) осы заңда тыйым салынған қызметті жүзеге асырған;

5) тауар биржасының, брокердің және клирингтік орталықтың қызметін тексеруге байланысты өз құзыреті шегінде монополияға қарсы орган талап еткен құжаттар мен ақпаратты беруден бас тартқан;

6) лицензия беруге негіз болған құжаттарда дұрыс емес ақпарат беру фактісін анықтаған;

7) Қазақстан Республикасының Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы заңнамасында көзделген талаптарды жүйелі түрде (қатарынан күнтізбелік он екі ай ішінде екі және одан да көп рет) бұзған жағдайларда алты айға дейінгі мерзімге тоқтата тұруға құқылы.

Лицензияның қолданылуын тоқтата тұру туралы шешімде тоқтата тұрудың себептері мен мерзімі көрсетілуі тиіс.

Лицензияның қолданылуы тауар биржасының, брокердің және клирингтік орталықтың функцияларын жүзеге асыру шеңберінде монополияға қарсы орган алған хатында көрсетілген электрондық мекенжайға ақпарат жіберу арқылы осындай шешім жеткізілген күннен бастап тоқтатыла тұрды деп есептеледі.

Лицензияның қолданылуын тоқтата тұру осындай қызметті тоқтата тұру кезеңінде жүзеге асыруға тыйым салуға алып келеді.

4. Лицензия тоқтатыла тұрған жағдайда оның қолданылуын қайта бастауды монополияға қарсы орган бұзушылықтарды жою туралы растайтын құжаттарды ұсынғаннан кейін жүзеге асырады.

Брокерді, клирингтік орталықты және тауар биржасын биржалық сауда-саттықты ұйымдастыруға және өткізуге жіберу туралы шешімді қайта бастау немесе қайта бастаудан бас тарту жөніндегі шешімді монополияға қарсы орган құжаттар мен мәліметтерді тексеру аяқталған сәттен бастап бес жұмыс күнінен кешіктірмей жазбаша нысанда хабарлайды.

5. Монополияға қарсы орган мынадай негіздердің бірі:

1) биржалық сауда-саттықты ұйымдастыруда және өткізуде лицензияның және (немесе) тауар биржасының қолданылуын тоқтата тұру себептерін жоймау;

2) лицензияның қолданылуын бірнеше рет (соңғы он екі ай ішінде екі рет) тоқтата тұру;

3) тауар биржасына, брокерге және клирингтік орталыққа қатысты соттың қызметін тыйым салу немесе тоқтату туралы заңды күшіне енген шешімі бар;

4) тауар биржасын, брокерді және лицензиялық қызметтің клирингтік орталығын қатарынан күнтізбелік алты ай ішінде жүзеге асырмау жағдайында әлеуметтік маңызы бар биржалық тауарлардың тізбесіне енгізілген биржалық тауарлармен сауданы жүзеге асыратын тауар биржаларының тізбесінен тауар биржасын айыру (кері қайтарып алу) және (немесе) алып тастау туралы шешім шығаруға құқылы.

Лицензиядан айыру туралы шешімде оны айыру және (немесе) тауар биржасын тауар биржаларының тізбесінен шығару негіздемесі көрсетілуге тиіс.

Қабылданған шешім туралы ақпарат монополияға қарсы органның интернет-ресурсында жарияланады.

6. Монополияға қарсы органның шешіміне Қазақстан Республикасының заңдарында белгіленген тәртіппен шағым жасалуы мүмкін.»;

8) 6-бапта:

1-тармақ мынадай мазмұндағы жаңа абзацпен толықтырылсын:

«Әлеуметтік маңызы бар биржалық тауарлармен биржалық сауда-саттықты өткізуді әлеуметтік маңызы бар биржалық тауарлар тізбесіне енгізілген биржалық тауарлармен сауда-саттықты жүзеге асыратын тауар биржаларының тізбесіне енгізілген тауар биржалары ғана жүзеге асырады.»;

4-тармақ мынадай редакцияда жазылсын:

«4. Тауар биржасының жарғылық капиталының ең төменгі мөлшері осы Заңмен белгіленеді және тиісті қаржы жылына арналған Республикалық бюджет туралы заңда белгіленген айлық есептік көрсеткіштің кемінде 600 000 еселенген мөлшерін құрайды.

Тауар биржалары ақшалай баламада айлық есептік көрсеткіштің кемінде 300 000 еселенген мөлшерін қалыптастырады.

Әлеуметтік маңызы бар биржалық тауарлармен сауда-саттықты жүзеге асыратын тауар биржаларының тізбесіне енгізілген тауар биржалары ақшалай баламада айлық есептік көрсеткіштің кемінде 600 000 еселенген мөлшерін қалыптастырады.»;

9) 10-бапта:

2-тармақта:

2) тармақша алып тасталсын;

6) тармақша мынадай редакцияда жазылсын:

«6) биржалық сауда-саттықты өткізу тәртібі;»;

9) тармақша алып тасталсын;

17) тармақша мынадай редакцияда жазылсын:

«17) биржалық және биржадан тыс мәмілелерді есепке алу және тіркеу тәртібі;»;

20) тармақша алып тасталсын;»;

10) 12-баптың 1-тармағы мынадай редакцияда жазылсын:

«1. Тауар биржасының қызметкерлері тауар биржасымен еңбек қатынастарында тұрған және еңбек шарты бойынша жұмысты тікелей орындайтын жеке тұлғалар болып табылады. Тауар биржасының қызметкеріне тауар биржасының мүшелерімен, өзге тауар биржаларымен және өзге тауар биржаларының мүшелерімен бір мезгілде еңбек қатынастарында болуға тыйым салынады.»;

11) 13-1-бап алып тасталсын;

12) 13-2-бапта:

1-тармақтың 1) тармақшасы алып тасталсын;

мынадай мазмұндағы 2-тармақтың 3-1) тармақшасымен толықтырылсын:

 «3-1) тауар биржасында жасалатын мәмілелер туралы мәліметтерді, сондай-ақ биржалық сауда-саттық нәтижелерін өз интернет-ресурсында сақтауға;».

13) 13-3-бап алып тасталсын;

14) 14-баптың 2-тармағының 2-1) тармақшасы алып тасталсын;

15) 15-бап мынадай мазмұндағы 6-1-тармақпен толықтырылсын:

«6-1. Биржалық тауарлардың тізбесіне және әлеуметтік маңызы бар биржалық тауарлардың тізбесіне сәйкес тауар биржалары арқылы міндетті түрде өткізуге жататын биржалық тауарларды өткізу бойынша мониторинг жүргізуге мемлекеттік басқарудың тиісті салаларында (аясында) басшылықты жүзеге асыратын мемлекеттік органдар жауапты болып табылады.»;

16) 15-1-бапта:

тақырып мынадай редакцияда жазылсын:

«15-1-бап. Биржалық сауда-саттықтарды жүргізу режимі»;

1-тармақ мынадай редакцияда жазылсын:

«1. Биржалық сауда-саттық қосарланған қарсы аукцион режимінде өткізіледі.»;

3-тармақ алып тасталсын;

5-тармақ мынадай редакцияда жазылсын:

«5. Қосарланған қарсы аукцион режимінде биржалық сауда-саттықты өткізу тәртібі биржалық сауда-саттық қағидаларында айқындалады.»;

6-тармақ алып тасталсын;

17) 16-1-бап мынадай редакцияда жазылсын:

«16-1-бап. Тауар биржасының биржалық мәмілелердің орындалуын қамтамасыз ету жөніндегі қорлары

Биржада жасалған мәмілелердің орындалуын қамтамасыз ету мақсатында тауарлық биржа кепілдік беру және сақтандыру қорларын құрады.

Тауар биржасының кепілдік қорының ең төменгі мөлшері тиісті қаржы жылына арналған республикалық бюджет туралы заңда белгіленген айлық есептік көрсеткіштің кемінде 100 000 еселенген мөлшерін құрайды.

Тауар биржасының сақтандыру қорының ең төменгі мөлшері тиісті қаржы жылына арналған республикалық бюджет туралы заңда белгіленген айлық есептік көрсеткіштің кемінде 100 000 еселенген мөлшерін құрайды.»;

18) 17-бапта:

2-тармақ мынадай мазмұндағы жаңа абзацпен толықтырылсын:

«Тауар биржасының бірнеше клирингтік ұйымдармен клирингтік қызмет көрсету туралы шарт жасасуға құқығы жоқ.»;

7-1-тармақ алып тасталсын;

19) мынадай мазмұндағы 18-1-баппен толықтырылсын:

«18-1-бап. Биржалық сауда-саттықтың жосықсыз қатысушыларының тізілімі

1. Биржалық сауда-саттықтың жосықсыз қатысушыларының тізілімі мынадай тізбені білдіреді:

1) баға ұсынысына әсер ететін, қойылатын талаптар және (немесе) құжаттар бойынша қате ақпарат берген сатып алушылар;

2) жасалған биржалық мәмілелер бойынша шарттарға қол қою жөніндегі міндеттемелерін орындамаған сатушылар мен сатып алушылар;

3) өздері жасасқан шарттар бойынша міндеттемелерін орындамаған не тиісінше орындамаған сатушылар мен сатып алушылар.

2. Биржалық сауда-саттықтың жосықсыз қатысушыларының тізілімін қалыптастыруды және жүргізуді монополияға қарсы орган жүзеге асырады.

Биржалық сауда-саттықтың жосықсыз қатысушыларының тізіліміне енгізу туралы шешімге қатысушы Қазақстан Республикасының заңдарында белгіленген тәртіппен шағымдана алады.

3. Биржалық сауда-саттықтың жосықсыз қатысушыларының тізіліміне енгізілген сатушылар немесе сатып алушылар монополияға қарсы орган оларды биржалық сауда-саттықтың жосықсыз қатысушылары деп тану туралы шешім қабылдаған күннен бастап жиырма төрт ай ішінде биржалық сауда-саттыққа қатысуға жіберілмейді.

Биржалық сауда-саттықтың жосықсыз қатысушыларының тізілімінде қамтылған мәліметтер осы тармақтың бірінші бөлігінде белгіленген мерзім аяқталған күннен бастап бір жұмыс күнінен кешіктірілмей:

1) осы баптың 3-тармағында белгіленген мерзімнің өтуі негізінде;

2) монополияға қарсы органның биржалық сауда-саттықтың жосықсыз қатысушысы деп тану туралы шешімі жойылған жағдайда көрсетілген тізілімнен шығарылады.

Монополияға қарсы орган ұқсас тауарларды шығармауы туралы монополияға қарсы органның қорытындысы болған жағдайда айқындаған сатушылар немесе сатып алушылар биржалық сауда-саттықтың жосықсыз қатысушыларының тізіліміне енгізілмейді.»;

20) 19-баптың 1-тармағы мынадай редакцияда жазылсын:

«1. Тауар биржасындағы брокерлік және дилерлік қызмет тауар биржасында аккредиттеу негізінде жүзеге асырылады.

Тауар биржасында аккредиттеуден теріс себептер бойынша шығарылған кезде, брокерлер және (немесе) дилерлер екі жыл бойы басқа тауар биржаларында аккредиттеле алмайды.

Тауар нарығында биржалық тауар айналымының жалпы шарттарына шешуші әсер ететін нарық субъектісі тауар биржасында дилер ретінде әрекет етеді.»;

21) 19-бап мынадай мазмұндағы 1-2-тармақпен толықтырылсын:

«1-2. Тауар биржасының мүшелеріне өтінімдерді беру және мәмілелер жасасу үшін тауар биржасының электрондық сауда жүйесіне жүгіну жылдамдығы секундына екі және одан да көп жолданымды құрайтын автоматтандырылған жеделдетіп өңдеу және деректерді беру технологияларын және сыртқы бағдарламалық-техникалық жүйелерді пайдалануға тыйым салынады.

Осындай технологияларды пайдалана отырып жасалған мәмілелер елеусіз деп танылады және тауар биржасында күшін жоюға жатады.

Тауар биржасы жойған мәмілелер бойынша биржалық сауда-саттық осы Заңның талаптарын сақтай отырып, келесі және (немесе) қосымша сауда сессиясы шеңберінде сауда-саттыққа қайта қойылады.

Тауар биржасының электрондық сауда жүйесінде өтінімдерді жинауға, енгізуге дайындауға және оларды жолдауға арналған автоматтандырылған бағдарламалық-техникалық құралдар, сондай-ақ оны пайдалана отырып тауар биржасы мүшелері тарапынан жасалатын барлық іс-әрекеттерді бақылауды қамтамасыз ететін режимде жұмыс істейтін сауда жүйесінен ақпарат алу және өңдеу тауар биржасының шешімі бойынша міндетті түрде сертификатталады.

Сауда-саттыққа қатысушылардың тауар биржасы сертификаттамаған осындай бағдарламалық-техникалық құралдарды пайдалана отырып жасасқан мәмілелері елеусіз деп танылады және тауар биржасында күшін жоюға жатады.

Тауар биржасы жойған мәмілелер бойынша биржалық сауда-саттық осы Заңның талаптарын сақтай отырып, келесі және (немесе) қосымша сауда сессиясы шеңберінде сауда-саттыққа қайта қойылады.»;

22) 19-1-бапта:

3-тармақ мынадай редакцияда жазылсын:

«3. Өзін-өзі реттейтін ұйымның мүшелері (қатысушылары) қызметтің ортақтығы қағидаты бойынша брокерлер, дилерлер және маркет-мейкерлер болып табылады. Тауар биржалары, брокерлер, дилерлер және маркет-мейкерлер тек бір өзін-өзі реттейтін ұйымның мүшелері (қатысушылары) бола алады.»;

7-тармақ мынадай редакцияда жазылсын:

«Өзін-өзі реттейтін ұйымға мүшелік (қатысу) мынадай негіздер бойынша:

1) брокердің, дилердің және маркет-мейкердің өтініші бойынша;

2) мүшесі (қатысушы) осы Заңды, биржалық сауда қағидаларын, өзін-өзі реттейтін ұйымның жарғысын, стандарттары мен қағидаларын бірнеше рет бұзған жағдайда тоқтатылады.

Өзін-өзі реттейтін ұйымның мүшелігі (қатысуы) теріс себептермен тоқтатылған мүшелері (қатысушылары), сондай-ақ осы Заңды бұзған басшылар мен қызметкерлер кемінде екі жыл мерзімде биржалық саудаға қатыса алмайды.»;

23) 23-бапта:

2-тармақ мынадай редакцияда жазылсын:

«2. Маркет-мейкерлер, брокерлер, дилерлер және тауар биржасының қызметкерлері табиғи баға белгілеудің бұзылуына және тауар нарығының тұрақсыздануына әкеп соғуы мүмкін әрекеттерге (әрекетсіздікке) жол бермеуге міндетті.»;

мынадай мазмұндағы 3-тармақпен толықтырылсын:

«3. Тауар биржасы биржалық саудаға қатысушылардың коммерциялық құпияға заңды құқықтарын жалпыға қолжетімді болып табылатын тауар биржасында жасалатын мәмілелер туралы мәліметтердің қорытындылары шығарылғанға дейін сақтауға міндетті.»;

24) 25-бапта:

Тақырып мынадай редакцияда жазылсын:

«25-бап. Тауар биржаларының, биржалық сауда-саттыққа қатысушылардың және клирингтік орталықтардың қызметін мемлекеттік бақылау»;

1-тармақ мынадай редакцияда жазылсын:

«1. Қазақстан Республикасының тауар биржалары туралы заңнамасының сақталуын мемлекеттік бақылау берілген рұқсаттар бойынша біліктілік талаптарына сәйкестігін тексеру, жоспардан тыс тексеру, бақылау субъектісіне (объектісіне) бара отырып профилактикалық бақылау, сондай-ақ бақылау субъектісіне (объектісіне) бармай-ақ профилактикалық бақылау нысанында жүзеге асырылады.»;

мынадай мазмұндағы 1-1-тармақпен толықтырылсын:

«1-1. Тауар биржаларының, брокерлердің және клирингтік орталықтардың қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы заңнаманы сақтауын мемлекеттік бақылау жоспардан тыс тексеру, бақылау субъектісіне (объектісіне) бара отырып профилактикалық бақылау, сондай-ақ бақылау субъектісіне (объектісіне) бармай-ақ профилактикалық бақылау нысанында жүзеге асырылады.»;

25) 30-баптың 1 және 2-тармақтары мынадай редакцияда жазылсын:

«1. 2024 жылғы 1 қаңтарға дейін құрылған тауар биржалары өз қызметін 2024 жылғы 1 шілдеге дейінгі мерзімде осы Заңға сәйкес келтіруге міндетті.

2. Осы баптың 1-тармағының талаптарын орындамау уәкілетті органның және монополияға қарсы органның сотқа заңды тұлғаны тарату туралы талап қоюына негіз болып табылады.».

5. «Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» 2009 жылғы
28 тамыздағы Қазақстан Республикасының Заңына:

1) 3-бабы 1-тармағының 2) тармақшасын мынадай редакция жазылсын:

«2) өз қызметін тауар биржасында жүзеге асыратын және биржалық тауарлармен мәмілелер жасайтын биржалар, биржалық брокерлер, сондай-ақ тауар биржаларының клирингтік орталықтары;»;

2) 11-бабы 3-2-тармағының үшінші абзацын мынадай редакцияда жазылсын:

«осы Заңның 3-бабы 1-тармағының 6), 9), 10) және 20) тармақшаларында көзделген қаржы мониторингі субъектілері, сондай-ақ өз қызметін тауар биржасында жүзеге асыратын және биржалық тауарлармен және тауар биржаларының клирингтік орталықтарымен мәмілелер жасайтын тауар биржалары, биржалық брокерлер үшін уәкілетті орган және тиісті мемлекеттік орган;».

6. «Рұқсаттар және хабарламалар туралы» 2014 жылғы 16 мамырдағы Қазақстан Республикасының Заңына:

1) 1-қосымшада:

46-жолдың 3-бағанында 1 және 2-тармақтар алып тасталсын;

мынадай мазмұндағы 46-1, 46-2-жолдармен толықтырылсын:

«

|  |  |  |  |
| --- | --- | --- | --- |
| 46-1. | Тауар биржалары саласында брокерлік қызметпен айналысу құқығына арналған лицензия |  | Иеліктен шығарылмайтын;1-сынып |
| 46-2. | Тауар биржалары саласында клирингтік қызметпен айналысу құқығына арналған лицензия |  | Иеліктен шығарылмайтын;1-сынып |

».

2-бап.

Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

 **Президенті**